Et nyt dansk luftfartsselskab er klar til at gå i luften i juni. Selskabet får base i Aalborg

Hvis du bor i Aalborg og skal på forretningsrejse, ferie eller bare besøge familie i udlandet, så er der godt nyt.

Et nyt dansk flyselskab med navnet Great Dane Airlines går i luften til sommer.

Det bekræfter selskabets ene ejer, Thomas Hugo Møller, over for TV2.

I starten vil Great Dane Airlines have to fly til rådighed, og en analyse af markedet har vist, at der er gode muligheder for flyvninger fra Aalborg til Dublin, fra Aalborg til Edinburgh og fra Aalborg til Nice.

Selskabet har dog endnu ikke offentliggjort, hvor de vil flyve hen, men oplyser blot, at de allerede har lavet en aftale med Bravo Tours.

- Der er et hul i markedet, som vi gerne vil udnytte, siger Thomas Hugo Møller til TV2 News.

Selskabet går på vingerne allerede i juni og er ejet af Thomas Hugo Møller og Huy Duc Nguyen. Lige nu er de på jagt efter otte piloter og 12 stewardesser, der skal være med til at starte selskabet op.